Ir-Regolament tal-Kummissijoni (KE) Nru 1273/1999
tas-17 ta’ Ġunju 1999
li jemenda Regolament (KE) Nru 2366/98 li jistipula regoli dettaljati għall-applikazzjoni tas-sistema ta’ l-għajnuna għall-produzzjoni taż-żejt taż-żebbuġa għas-snin ta’ marketing 1998/99, 1999/2000 u 2000/2001
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill Nru 136/66/KEE tat-22 ta’ Settembru 1966 dwar it-twaqqif ta’ organizzazzjoni komuni għas-suq fiż żjut u x-xaħamijiet [1], kif l-aħħar emendat bir-Regolament (KE) Nru 1638/98 [2], u b’mod partikolari l-Artikolu 5(11) tiegħu,
Wara li kkunsidrat, b’mod partikolari, l-Artikolu 4 tar-Regolament (KE) Nru 1638/98,
Wara li kkunsidrat ir-Regolament tal-Kunsill (KEE) Nru 2261/84 tas-17 ta’ Lulju 1984 li jistipula regoli ġenerali dwar l-għoti ta’ għajnuna għall-produzzjoni taż-żejt taż-żebbuġa u għall-għajnuna lill-organizzazzjonijiet ta’ produzzjoni taż-żejt taż-żebbuġa [3], kif l-aħħar emendat bir-Regolament (KE) Nru 1639/98 [4], u b’mod partikolari l-Artikolu 19 tiegħu,
(1) Billi l-Artikolu 3(2) tar-Regolament tal-Kummissjoni (KEE) Nru 2366/98 [5] jistipula li d-dikjarazzjonijiet skond ir-Regolament tal-Kummissjoni (KEE) Nru 3061/84 [6], kif l-aħħar emendat bir-Regolament (KE) Nru 2455/97 [7], għandhom jiġu sostiwiti b’dikjarazzjoni sħiħa tal-ħsad matul is-snin tal-marketing 1999/2000 u 2000/01; billi dik is-sostituzzjoni trid titħalla tinġieb ‘l quddiem;
(2) Billi l-Artikolu 5(2) tar-Regolament (KE) Nru 2366/98 jirreferi għall-programm approvat skond l-Artikolu 4; billi għandu jiġi ċċarat li din ir-referenza għall-Artikolu 4 tar-Regolament (KE) Nru 1638/98 li tistipula l-kondizzjonijiet għall-eliġibbilità għall-għajnuna wara l-31 ta’ Ottubru 2001 għas-siġar taż-żebbuġa addizzjonali mħawla wara l-1 ta’ Mejju 1998;
(3) Billi għall-finijiet ta’ l-iffissar tal-produzzjoni taż-żebbuġ u tal-produzzjoni taż-żejt imsemmija fl-Artikolu 18 tar-Regolament (KEE) Nru 2261/84, dak ir-Regolament iniżżel il-limitu ta’ żmien bħala l-31 ta’ Mejju biex tintbagħat l-informazzjoni konċernata maqsuma skond żoni omoġeniji ta’ produzzjoni; billi l-Artikolu 6 tar-Regolament (KE) Nru 2366/98 għandu għalhekk jiġi aġġustat;
(4) Billi l-Artikolu 8 tar-Regolament (KE) Nru 2366/98 jistipula li d-dikjarazzjonijiet ta’ kull xahar dwar id-dokumentazzjoni tal-ħażna ta’ l-imtieħen għandhom jintbagħtu qabel l-10 jum tax-xahar li jiġi wara x-xahar konċernat lill-aġenzija kompetenti u, fejn japplika, lill-aġenzija responsabbli għall-kontrolli; billi għal raġunijiet prattiċi amministrattivi f’xi Stati Membri dak il-limitu ta’ żmien għandu jiġi mtawwal b’jum;
(5) Billi l-Artikolu 9(1) tar-Regolament (KE) Nru 2366/98 jistipula li l-kwantitajiet tal-fdal taż-żebbuġ miksuba, stabbiliti fuq rata bażi fissa, għandhom jiddaħħlu fid-dokumentazzjoni tal-ħażniet għal kull jum; billi għandu jsir provvidiment biex l-imsemmi dħul fid-dokumentazzjoni jsir skond il-piż;
(6) Billi fl-Artikolu 9(2)(a) tar-Regolament (KE) Nru 2366/98 it-terminoloġija mhux addattata għandha tiġi emendata;
(7) Billi l-Kunsill immodifika l-organizzazzjoni komuni tas-suq iż-żejt taż-żebbuġa għall-perjodu transitorju sa u nkluża s-sena tal-marketing 2000/01; billi l-Kummissjoni għandu jkollha ammont massimu ta’ statistika ta’ produzzjoni ta’ minn jorbot fuqha u tibgħat lill-Kunsill qabel l-2001 proposta għall-organizzazzjoni komuni tas-suq fis-settur taż-żjut u x-xaħamijiet applikabbli mill-1 ta’ Novembru 2001; billi għal dak il-għan huwa meħtieġ li jkun hemm tagħrif fuq il-produzzjoni taż-żebbuġ u taż-żejt taż-żebbuġa fl-Istati Membri produtturi; billi biex tinkiseb l-informazzjoni l-aktar eżatta possibbli li hija rirettament komparabbli għall-Istati Membri kollha konċernati, għandu jiġi ntrodott metodu ta’ stima għal dik il-produzzjoni li jippermetti dak il-paragun mis-sena tal-marketing 1999/2000; billi d-dettalji ta’ dak il-metodu u u ż-żoni reġjonali li japplika għalihom għandhom jiġu stipulati biex jinkisbu l-aktar riżultati rappreżentattivi possibbli;
(8) Billi mis-sena tal-marketing 1999/2000 ix-xogħol involut fil-metodu ta’ l-istimi tal-produzzjoni għandu jiġi ntegrat fl-iskeda tax-xogħol ta’ l-aġenziji ta’ kontroll li għalihom jipprovdi l-Artikolu 31 tar-Regolament (KE) Nru 2366/98;
(9) Billi l-miżuri li għalihom jipprovdi dan ir-Regolament huma skond l-opinjoni tal-Kumitat ta’ Ġestjoni taż-Żjut u x-Xaħmijiet,
ADOTTAT DAN IR-REGOLAMENT:
Artikolu 1
Ir-Regolament (KE) Nru 2366/98 huwa emendat kif ġej:
1. fl-Artikolu 3(2) "mhux aktar tard minn" hija mdaħħla qabel "matul is-snin ta’ marketing 1999/2000 u l-2000/2001";
2. it-tieni inċiż tat-tieni subparagrafu ta’ l-Artikolu 5(2) huwa sostitwit b’dan li ġej:
"- it-tħawwil ippjanat jinvolvi siġar taż-żebbuġa addizzjonali koperti bil-programm approvat taħt l-Artikolu 4 tar-Regolament (KE) Nru 1638/98 u għalhekk jikkwalifika għall-għajnuna wara l-31 ta’ Ottubru 2001,";
3. fl-Artikolu 6(3), "qabel 1 ta’ Awissu 1999 l-aħħar," għandha titneħħa;
4. fit-tieni inċiż ta’ l-Artikolu 8(b), "qabel l-10 jum" hija sostitwita bi "mhux aktar tard mill-10 jum";
5. fl-Artikolu 9(1), il-punt (e) huwa sostitwit b’dan li ġej:
"(e) il-kwantitajiet ta’ fdal taż-żebbuġ miksub, stabbilit billi jintiżen jew fuq bażi ta’ rata fissa.";
6. fl-Artikolu 9(2)(a), "magħsur" hija sostitwita b’ "miksub".
Artikolu 2
Ir-Regolament (KE) Nru 2366/98 huwa emendat kif ġej:
1. L-Artikolu 6 huwa sostitwit b’dan li ġej:
"Artikolu 6
1. Għall-finijiet ta’ l-iffissar tal-produzzjoni taż-żebbuġ u tal-produzzjoni taż-żejt imsemmija fl-Artikolu 18 tar-Regolament (KEE) Nru 2261/84, sa mhux aktar tard mil-31 ta’ Mejju tas-sena tal-marketing in kwistjoni, l-Istati Membri produtturi għandhom jipprovdu lill-Kummissjoni bi:
(a) għal kull waħda miż-żoni omoġeneji msemmija fil-paragrafu 3, skond il-metodu indikat f’dak il-paragrafu għat-tagħrif in kwistjoni:
- il-medja tal-produzzjoni ta’ żebbuġ f’kilogrammi maħsud minn kull siġra taż-żebbuġ ta’ żebbuġa għaż-żejt,
- elementi li jippermettu stima tad-deskrizzjoni mqassma tal-kampjun verifikat għall-għan li tiġi stmata l-produzzjoni taż-żebbuġ skond iż-żona reġjonali;
(b) għal kull waħda miż-żoni reġjonali riferiti fil-paragrafu 2, skond il-metodu ndikat f’dak il-paragrafu għat-tagħrif in kwistjoni:
- il-produzzjoni medja ta’ żebbuġ f’kilogrammi kull siġra taż-żebbuġ tal-ħsad ta’ żebbuġ għaż-żejt minn kull siġra taż-żebbuġ, u l-eżattezza ta’ l-istima,
- il-perċentwali medju taż-żebbuġ maħsud għaż-żejt mis-siġar imqabbel mat-total tas-siġar dikjarati, u l-eżattezza ta’ l-istima,
- il-produzzjoni medja taż-żjut verġni kollha taż-żebbuġ għal kull kilogramma ta’ żebbuġ u l-perċentwali medji ta’ żejt taż-żebbuġa verġni lampanti, żejt taż-żebbuġa verġni ordinarju, żejt taż-żebbuġa verġni u żejt taż-żebbuġa extra verġni stabbilita skond il-paragrafu 4;
(ċ) għal kull wieħed mill-Istati Membri konċernati, evalwazzjoni bbażata fuq ir-riżultati riferiti fil-punti (a) u (b) ta’:
- il-produzzjoni ta’ żebbuġ u ta’żejt taż-żebbuġa minn kull-siġra,
- il-perċentwal u n-numru ta’ siġar maħsuda,
- il-perċentwali u l-produzzjoni ta żejt taż-żebbuġa verġni lampanti, żejt taż-żebbuġa verġni ordinarju, żejt taż-żebbuġa verġni u żejt taż-żebbuġa extra verġni.
2. Iż-żoni reġjonali huma mniżżla fl-Anness.
Mingħajr preġudizzju għall-Artikolu 28, kampjun ta’ 100 biċċa art għandu jiġi eżaminat f’kull żona reġjonali biex jiġu verifikati d-dikjarazzjonijiet tal-ħsad u biex jiġi reġistrat:
- in-numru totali ta’ siġar taż-żebbuġ li minnhom sar il-ħsad għaż-żebbuġ għaż-żejt,
- il-kwantitajiet ta’ żebbuġ imwassal lejn l-imtieħen.
It-tagħrif għandu jiġi reġistrat fuq il-post fiż-żmien addattat. Fejn isir diversi twassil minn biċċa art, ta’ l-anqas wieħed minn dak it-twassil għandu jkun suġġett għal-kontroll fuq il-post. Għandha tiġi ntrodotta sistema ta’ kontroll tal-kwalità tat-tagħrif. Tagħrif mhux ta’ min jorbot fuqu għandu jiġi eskluż mill-kalkoli.
Il-kampjun li għandu jiġi eżaminat mill-bċejjeċ ta’ art għandu jintgħażel kif jiġi jiġi mill-bċejjeċ ta’ art kollha agrikoli li jkunu bagħtu applikazzjoni għall-għajnuna f’waħda mis-sentejn tal-marketing li jiġu qabel dik li fiha tiġi stmata l-produzzjoni. Il-bċejjeċ ta’ art għandom jiġi stratifikati bi:
- ż-żoni omoġeneji kif riferit fil-paragrafu 3,
- d-daqs,
- possibbilment kriterji oħra meqjusa meħtieġa mill-Istati Membri.
It-tħejjija u t-teħid tal-kampjuni fil-livell nazzjonali għandu jseħħ fil-preżenża ta’ esperti mid-diversi korpi nazzjonali u, fejn xieraq, mill-Kummissjoni.
Għall-finijiet ta’ l-għoti ta’ l-għajnuna, dawk li jkabbru ż-żebbuġ għandu jkollhom l-obbligu li jikkolaboraw fl-istimi tal-produzzjoni fejn meħtieġ.
3. Iż-żoni omoġeneji għandhom jiġu stabbiliti mill-Istati Membri waqt li jingħata kont b’mod partikolari ta’:
- l-lok ġeografika u l-karatteristiċi agronomiċi ta’ l-art,
- l-varjetajiet predominanti u l-eta tas-siġar taż-żebbuġa u t-tip l-aktar komuni tal-forma taż-żbir,
- l-ħtieġa għal numru limitat ta’ żoni li jibqgħu l-istess matul iż-żmien u li ma jmorrux ‘l hinn mill-konfini taż-żona reġjonali.
L-Istati Membri għandhom jinnotifikaw lill-Kummissjoni qabel l-1 ta’ Jannar tas-sena tal-marketing konċernata bil-lista u d-deskrizzjoni taż-żoni omoġeneji stabbiliti jew b’kull emenda, debitament ġustifikata, għal-lista stabbilita qabel.
F’kull żona omoġeneja, l-Istati Membri għandhom jistabbilixxu pjan ta’ kampjonar u metodu li jippermetti lill-esperti li jistmaw il-medja tal-produzzjoni taż-żebbuġ maħsud minn kull siġra għaż-żejt.
Fejn l-istima medja totali stmata mill-esperti għaż-żoni omoġeneji ma tkunx taqbel fil-livell taż-żona reġjonali ma’ l-intervall ta’ kunfidenza għall-produzzjoni medja bbażata fuq l-eżami tal-bċejjeċ ta’ art kif provdut fil-paragrafu 2, l-estimi ta’ l-esperti għandhom jiġu hekk aġġustjati.
4. Il-produzzjoni medja taż-żjut kollha taż-żebbuġa verġni għal kull kilogramma ta’ żebbuġ u l-perċentwali tal-kategoriji varji ta’ żejt verġni taż-żebbuġa għandhom jiġu stabbiliti fuq il-bażi tar-riżultati li għalihom tipprovdi s-sena tal-marketing konċernata mill-imtieħen approvati suġġetta għal-kontrolli fil-fond taħt l-ewwel subparagrafu ta’ l-Artikolu 30(1).
Ir-riżultati għal kull żona reġjonali għandu jiġi kalkolat fuq il-bażi tat-tagħrif totali għall-imtieħen ikkontrollati, waqt li jingħata kont tal-kwantitajiet ta’ żebbuġ ipproċessat minn dawk l-imtieħen fiż-żona in kwistjoni.
5. L-Istati Membri għandhom jinnotifikaw lill-Kummissjoni qabel il-1 ta’ Jannar tas-sena tal-marketing konċernata, fuq il-bażi ta’ l-istimi ta’ l-esperti u informazzjoni relatata għas-snin tal-marketing ta’ qabel, ta’ l-istima inizjali tal-produzzjoni taż-żebbuġ u taż-żejt taż-żebbuġa f’kull żona reġjonali.";
2. l-Anness li jinsab ma’ dan ir-Regolament huwa anness mar-Regolament (KE) Nru 2366/98.
Artikolu 3
Fl-Artikolu 31 tar-Regolament (KE) Nru 2366/98, l-ewwel paragrafu huwa sostitwit b’dan li ġej:
"Meta aġenżija tiġi fdata bix-xogħol li tagħmel kontrolli kif provdut f’dan ir-Regolament, għandha wkoll twettaq stima tal-produzzjoni taż-żebbuġ u taż-żejt taż-żebbuġa skond iż-żona reġjonali riferita fl-Artikolu 6. Dan ix-xogħol għandu jintwera fl-iskeda tax-xogħol ta’ l-aġenzija mtella skond l-Artikoli 3 u 4 tar-Regolament (KEE) Nru 27/85."
Artikolu 4
Dan ir-Regolament għandu jidħol fis-seħħ fis-seba’ jum li jiġi wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Madankollu, l-Artikolu 2 għandu japplika mill-1 ta’ Lulju 1999 u l-Artikolu 3 mill-1 ta’ Novembru 1999.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-17 ta’ Ġunju 1999.